A BIZOTTSÁG HATÁROZATA
(2007. április 23.)
a lovak fertőző kevésvérűségére Romániában vonatkozó védőintézkedésekről
(az értesítés a C(2007) 1652. számú dokumentummal történt)
(EGT vonatkozású szöveg)
(2007/269/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
A lovak fertőző kevésvérűsége vírusos betegség, amely csak a lóféléket támadja meg. A fertőzés általában tünetmentes marad mindaddig, amíg az állat el nem pusztul egy akut roham során. A lappangási idő általában 1-3 hét, de lehet akár 3 hónap is. A fertőzött ló élete végéig fertőző marad és átadhatja a fertőzést más lóféléknek. A betegség a fertőzött lófélék vérével terjed leggyakrabban a vérszívó bögöly megszakított táplálkozása, az embrió méhen belüli megfertőződése, fertőzött injekciós tű használata vagy a vírussal megfertőzött vérkészítmények infúziója által.
(2)
A lófélék fertőző kevésvérűségére bejelentési kötelezettség vonatkozik a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelv (2) A. melléklete alapján. Ezen kívül, az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelv (3) előírja, hogy a lófélék fertőző kevésvérűségének kitörését az állatbetegségek közösségi bejelentő rendszerén (ADNS) keresztül be kell jelenteni a Bizottságnak és a többi tagállamnak.
(3)
A 90/426/EGK irányelv 4. cikkének (5) bekezdése korlátozásokat ír elő lovaknak a lovak fertőző kevésvérűségével fertőzött gazdaságokból való elszállítását illetően mindaddig, amíg a fertőzött állatok levágását követően a többi állaton elvégzett két Coggins-próba negatív eredményt nem hoz.
(4)
A többi tagállammal ellentétben Romániában a lovak fertőző kevésvérűsége endémiás, és a fertőző lóállomány azonnali levágását nem hajtják végre következetesen. Ezért az Európai Unióhoz való csatlakozását követően Románia önkéntesen vállalta, hogy megfelelő módon továbbra is végrehajtja a Romániából származó lófélék behozatalára vonatkozó védőintézkedésekről szóló, 2004. november 29-i 2004/825/EK bizottsági határozat (4) vonatkozó intézkedéseit.
(5)
Az élő lófélék, spermáik, petesejtjeik és embrióik kereskedelme miatt a romániai járványügyi helyzet állat-egészségügyi kockázatot jelent a közösségi lófélék számára.
(6)
Ezért indokolt a Romániából származó lófélék, petesejtjeik és embrióik mozgására és kereskedelmére vonatkozó sajátos rendszert kialakító védőintézkedések elfogadása a tagállami lófélék egészségének és jóllétének megóvása céljából.
(7)
A nyilvántartott lóféléket kísérő azonosító okmány (útlevél) létrehozásáról szóló, 1993. október 20-i 93/623/EGK bizottsági határozat (5) és a 93/623/EGK határozat módosításáról és a tenyésztésre és termelésre szánt lófélék megjelöléséről szóló, 1999. december 22-i 2000/68/EK bizottsági határozat (6) előírja, hogy a lóféléket mozgásuk vagy szállításuk során azonosító okmánynak kell kísérnie.
(8)
A lófélék mozgására és szállítására vonatkozó tanúsítási követelményeket a 90/426/EGK irányelv 8. cikke írja elő. A lovak fertőző kevésvérűsége által fertőzött területekről más tagállamokba szállított nyilvántartott lófélék nyomon követhetőségének elősegítése érdekében a 90/426/EGK irányelv B. mellékletének megfelelő igazolás helyébe az irányelv C. mellékletének megfelelő állat-egészségügyi bizonyítványnak kell lépnie.
(9)
A 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelv (7) D. melléklete II. fejezetének A. részével összhangban a lófélék spermájának kereskedelmében használatos állat-egészségügyi bizonyítványminta meghatározásáról szóló, 1995. július 24-i 95/307/EK bizottsági határozat (8) előírja a méneknek a lovak fertőző kevésvérűségére irányuló vizsgálatát, ha a spermát Közösségen belüli kereskedelem céljára gyűjtik be. Ugyanakkor szükséges a lófélék petesejtjeinek és embrióinak kereskedelmével kapcsolatos állat-egészségügyi bizonyítványminta meghatározásáról szóló, 1995. július 24-i 95/294/EK bizottsági határozat (9) által előírt állat-egészségügyi feltételeknek a lovak fertőző kevésvérűségére irányuló vizsgálattal való kiegészítése, amennyiben a petesejtet vagy az embriót Romániából származó kancából vették.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Romániából származó lófélékre vonatkozó védőintézkedések
(1) Románia gondoskodik arról, hogy a területéről csak abban az esetben szállítanak lóféléket más tagállamokba, amennyiben:
a)
a szállítást 30 nappal megelőzően vett vérmintán elvégzett Coggins-próba negatív eredményt hozott és a vizsgálatot és annak eredményét bejegyezték a 93/623/EGK és 2000/68/EK határozatok által előírt azonosító okmány VII. szakaszába és ez az okmány kíséri az állatot;
b)
az alábbi szöveggel kiegészülő, a 90/426/EGK irányelv C. mellékletének megfelelő állat-egészségügyi bizonyítvány kíséri az állatot:
„A 2007/269/EK bizottsági határozatnak megfelelő lófélék”.
(2) Az (1) bekezdés nem alkalmazandó a Románián kívüli gazdaságból származó, főúton vagy autópályán Románián áthaladó, illetve a Románián közvetlenül és az út megszakítása nélkül vágóhídra azonnali levágásra átszállított állatokra.
(3) Románia gondoskodik arról, hogy a területéről csak abban az esetben szállítják lófélék petesejtjeit és embrióit más tagállamokba, amennyiben:
a)
olyan donor kancáktól gyűjtötték be őket, amelyek - a szállítmány petesejtjeinek és embrióinak begyűjtését megelőző 30 napon belül vett vérből elvégzett - Coggins-próbája minden esetben negatív eredményt hozott; valamint
b)
az alábbi szöveggel kiegészülő, a 95/294/EGK határozat mellékletének megfelelő állat-egészségügyi bizonyítvány kíséri a petesejt- és embriószállítmányt:
„A 2007/269/EK bizottsági határozatnak megfelelő petesejt vagy embrió”.
(4) Románia rendszeresen jelentést küld a Bizottságnak és a többi tagállamnak a lovak fertőző kevésvérűsége helyzetének alakulásáról és a visszaszorítás érdekében végrehajtott intézkedésekről.
2. cikk
Alkalmazhatóság
Ezt a határozatot az Európai Unió Hivatalos Lapjában való kihirdetését követő harmadik naptól kell alkalmazni.
3. cikk
Címzettek
Ennek a határozatnak a tagállamok a címzettjei.
Kelt Brüsszelben, 2007. április 23-án.